
Ministru kabineta rīkojums Nr. 134
Rīgā 2026. gada 13. martā (prot. Nr. 14 83. §)
Par transformatora, mērmaiņu un atdalītāja ziedošanu Ukrainas energosistēmas atjaunošanai un elektroierīču transportēšanu
· 1. Saskaņā ar Ukrainas civiliedzīvotāju atbalsta likuma 11.1 panta 4.2 daļu atļaut akciju sabiedrībai "Augstsprieguma tīkls" ziedot vienu 110kV transformatoru KTRT 123x25 (25 MVA 115/11 kV) 272 937,15 euro vērtībā, 10 mērmaiņus (110kV) 1 941,00 euro vērtībā un vienu atdalītāju S2DAT 8 138,00 euro vērtībā, minētās elektroierīces nododot JSC "Khmelnytskoblenergo" un noslēdzot rakstisku ziedojuma līgumu.
· 2. Pieņemt zināšanai, ka akciju sabiedrība "Augstsprieguma tīkls" kopumā ziedos trīs 110 kV transformatorus – šā rīkojuma 1. punktā minēto 110 kV transformatoru un divus 110 kV transformatorus saskaņā ar Publiskas personas finanšu līdzekļu un mantas izšķērdēšanas novēršanas likuma 11. panta trešo daļu.
· 3. Nacionālajiem bruņotajiem spēkiem organizēt šā rīkojuma 2. punktā minēto triju transformatoru transportēšanu līdz Polijas loģistikas centram.
· 4. Finanšu ministrijai no kārtējā gada valsts budžeta programmas 02.00.00 "Līdzekļi neparedzētiem gadījumiem" piešķirt Aizsardzības ministrijai (Nacionālajiem bruņotajiem spēkiem) finansējumu, kas nepārsniedz 185 000 euro, lai atbilstoši šā rīkojuma 3. punktam segtu triju transformatoru transportēšanas izmaksas.
· 5. Aizsardzības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par šā rīkojuma 4. punktā minēto līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem" atbilstoši faktiski nepieciešamajam apmēram.
· 6. Klimata un enerģētikas ministrijai kā akciju sabiedrības "Augstsprieguma tīkls" kapitāla daļu turētājai nodrošināt, ka šā rīkojuma 1. punktā minēto mērmaiņu un atdalītāja transportēšanu organizē akciju sabiedrība "Augstsprieguma tīkls" par saviem finanšu līdzekļiem.
· 7. Klimata un enerģētikas ministrijai kā akciju sabiedrības "Augstsprieguma tīkls" kapitāla daļu turētājai nodrošināt, ka par šā rīkojuma 1. un 2. punktā minētajām ziedotajām elektroierīcēm tiek parakstīti trīspusēji pieņemšanas un nodošanas akti starp akciju sabiedrību "Augstsprieguma tīkls", ziedojuma transportēšanas pakalpojuma sniedzēju un ziedojuma saņēmēju – JSC "Khmelnytskoblenergo".

